
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 13.04.2010                                              PL-x 189/2009


RAPORT

asupra proiectului de Lege pentru aprobarea Ordonanţei de urgenţă a 
Guvernului nr.159/2008 privind modificarea şi completarea Legii nr.51/1995
 pentru organizarea şi exercitarea profesiei de avocat

În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.159/2008 privind modificarea şi completarea Legii nr.51/1995 pentru organizarea şi exercitarea profesiei de avocat, transmis cu adresa nr. PL-x 189 din 16 martie  2009, înregistrată sub nr. 31/346 din 16 martie 2009. 
Potrivit dispoziţiilor art. 75 din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat iniţiativa legislativă în şedinţa din 11 martie 2009.
Consiliul Legislativ a avizat favorabil proiectul de ordonanţă de urgenţă, cu unele observaţii şi propuneri, conform avizului nr. 1432 din 14 noiembrie 2008.

Proiectul de lege supus dezbaterii are ca obiect de reglementare modificarea şi completarea Legii nr.51/1995 pentru organizarea şi exercitarea profesiei de avocat, intervenţiile legislative vizând în principal corelarea cu Ordonanţa de urgenţă nr.51/2008 privind ajutorul public judiciar. 

Iniţiatorul urmăreşte reglementarea mai riguroasă a procedurii de alegere a organelor reprezentative ale profesiei, sporirea competenţei profesionale a avocaţilor, îmbunătăţirea procedurilor de selecţie la primirea în profesie şi la dobândirea titlului profesional de avocat definitiv precum şi creşterea responsabilităţii acestei categorii de avocaţi .
Proiectul de lege detaliază, în capitolul destinat asistenţei judiciare, cazurile şi condiţiile de acordare a asistenţei judiciare, precum şi organizarea, în cadrul profesiei, a activităţii de acordare a asistenţei judiciare. Astfel, pe de o parte sunt reglementate cazurile care, potrivit legii reprezintă modalităţi de acordare a asistenţei judiciare, iar pe de altă parte este precizată procedura în urma căreia, în cadrul barourilor se realizează desemnarea avocaţilor care urmează a acorda asistenţa judiciară. Coordonarea metodologică a activităţii în cadrul profesiei se realizează prin intermediul Departamentului pentru coordonarea asistenţei judiciare, care va fi înfiinţat, în acest scop, în cadrul Uniunii Naţionale a Barourilor din România.
De asemenea, la nivelul fiecărui barou vor fi organizate servicii de asistenţă judiciară care vor avea ca scop organizarea, la nivel local, a activităţii de desemnare a avocaţilor care vor acorda asistenţă judiciară, în cazurile prevăzute de lege. Desemnarea avocaţilor care vor îndeplini această activitate va avea loc, prin urmare, în urma unei proceduri stabilite prin prezentul proiect, dintre avocaţii înscrişi în Registrul de asistenţă judiciară ce va fi constituit în temeiul legii.
În data de 9 februarie 2010, Curtea Constituţională a analizat excepţia de neconstituţionalitate a dispoziţiilor Ordonanţei de urgenţă a Guvernului nr.159/2008 privind modificarea şi completarea Legii nr.51/1995 pentru organizarea şi exercitarea profesiei de avocat, ridicată de George Dan Gogu într-o cauză având ca obiect soluţionarea unei acţiuni în contencios administrativ prin care  s-a solicitat anularea dispoziţiilor Ordonanţei de urgenţă a Guvernului nr. 159/2008, în afara celor de la pct. 30 referitoare la asistenţa judiciară, în contradictoriu cu Guvernul României.
159/2008În motivarea excepţiei de neconstituţionalitate autorul acesteia a susţinut că dispoziţiile Ordonanţei de urgenţă a Guvernului nr. , în afara celor din cap. V referitoare la asistenţa judiciară, care reprezintă singura justificare a adoptării unor modificări pe calea ordonanţei de urgenţă, contravin prevederilor constituţionale ale art. 32 alin. (1), art. 53, art. 73 alin. (3) lit. h), art. 61 şi art. 115 alin. (4). În esenţă, autorul excepţiei arată că ordonanţa a fost adoptată fără respectarea condiţiilor prevăzute de art. 115 alin. (4) din Constituţia României, republicată, fără a exista o situaţie extraordinară şi fără ca urgenţa să fie motivată în cuprinsul ordonanţei.
În conformitate cu dispoziţiile art.146 lit. d) şi ale art. 147 alin. (4) din Constituţia României, republicată, şi ale art. 1-3, art. 11 alin. (1) lit. A. d) şi ale art. 29 din Legea nr.47/1992 privind organizarea şi funcţionarea Curţii Constituţionale, republicată, cu modificările şi completările ulterioare, Curtea Constituţională a examinat sesizarea de neconstituţionalitate a dispoziţiilor Ordonanţei de urgenţă a Guvernului nr.159/2008 privind modificarea şi completarea Legii nr.51/1995 pentru organizarea şi exercitarea profesiei de avocat, punctul de vedere al Curţii de Apel Constanţa – Secţia comercială, maritimă şi fluvială, contencios administrativ şi fiscal şi al Avocatului Poporului, raportul întocmit de judecătorul-raportor, notele scrise depuse de Ministerul Justiţiei, concluziile procurorului, dispoziţiile de lege criticate, raportate la prevederile Constituţiei, precum şi Legea nr. 47/1992 şi, constatând că sesizarea este întemeiată, a hotărât prin Decizia nr.109 din 9 februarie 2010 că dispoziţiile Ordonanţei de urgenţă a Guvernului nr. 159/2008 privind modificarea şi completarea Legii nr. 51/1995 pentru organizarea şi exercitarea profesiei de avocat sunt neconstituţionale.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia juridică a dezbătut iniţiativa legislativă în şedinţa din 13 aprilie 2010.

Faţă de cele menţionate mai sus şi analizând Decizia Curţii Constituţionale nr.109 din 9 februarie 2010, membrii Comisiei juridice, de disciplină şi imunităţi au hotărât, cu unanimitate de voturi, să supună  plenului Camerei Deputaţilor, spre dezbatere şi adoptare, proiectul de Lege pentru respingerea Ordonanţei de urgenţă a Guvernului nr.159/2008 privind modificarea şi completarea Legii nr.51/1995 pentru organizarea şi exercitarea profesiei de avocat.         
Din numărul total de 27 membri ai Comisiei juridice, de disciplină şi imunităţi au participat la dezbateri 14 deputaţi. 
În raport cu obiectul şi conţinutul său, ce vizează modificarea unei legi organice, proiectul de lege face parte din categoria legilor organice. 

                         PREŞEDINTE,                                                   SECRETAR,

                          Daniel BUDA                                          Gabriel ANDRONACHE

 Consilier parlamentar,

      Nicoleta Grecu

